Журналистхэм ятеухуа щIэнгъуазэ
«Энциклопедия Кабардино-Балкарской журналистики ХХ-ХХI вв.» тхылъ къыдэкIащ. Ар зи жэрдэмри тхылъым и редактор нэхъыщхьэри Урысейм щэнхабзэмкIэ щIыхь зиIэ и лэжьакIуэ, КъБР-м и Журналистхэм я зэгухьэныгъэм и унафэщI Мэзыхьэ Борисщ.
Тхылъым хуитха пэублэм Борис къыщыхегъэщ Къэбэрдей-Балкъэрым и журналистикэр сыт хуэдэ зэманми зыужьыныгъэм зэрытелэжьар, уеблэмэ, журналистхэм я фIыщIэ хэлъу къелъытэ республикэм япэми иджыри иIэ ехъулIэныгъэхэм. Мэзыхьэм иригъэлейуэ къыщIэкIынукъым «пса-лъэм» и мыхьэнэр къэплъытэмэ: цIыхур зэгурыIуэным, мамырыгъэр зэдахъумэным, лэжьакIуэм пщIэ хуащIыным къыхуеджэныр, жылагъуэр зыгъэпIейтей Iуэхухэм зэщIэгъаплъэ хэмылъу тетхыхьыныр къалэныш-хуэщ. Борис жеIэ ди журналистхэр абыкIэ щапхъэу.
Журналист 315-м я сурэтхэр, абыхэм ятеухуа тхыгъэ кIэщIхэр итщ тхылъым. Абыхэм ящыщ куэдыр журналист къудейкъым, атIэ щIэныгъэлI, тхакIуэ, усакIуэ цIэрыIуэхэщ.
Тхылъым итщ республикэм къыщыдэкI газетхэмрэ журналхэмрэ я цIэхэр, абыхэм я редактор нэхъыщхьэу щытахэм, иджырейхэм я унэцIэхэр, радиомрэ телевиденэмкIэ комитетым, телеканалхэм я пашэу зэман-зэманкIэ лэжьахэм я унэцIэхэр.
Хэку зауэшхуэм щыIа, абы хэкIуэда журналистхэм я гугъу щищIкIэ, Мэзыхьэм къыхегъэщ газетхэмрэ радиомрэ щылэжьа цIыху 27-м къызэрамыгъэзэжар. Абы къищынэмыщIауэ, Борис гу лъыдегъатэ Къэрэ-шей-Шэрджэсымрэ Адыгеймрэ я журналист зыбжанэ щIэнгъуазэм зэрыхэхуам — ахэр адыгэбзэкIэ къыдэкI газетхэм я редакцэхэр зэдэгъэлэжьэным, зы пIалъэ гуэрым тету номер зэгуэтхэр ягъэхьэзырыным зи гуащIэ хэзылъхьахэмрэ ноби а Iуэхум пызыщэхэмрэщ.
Журналистикэр IэщIагъэ зыхуэхъунухэм щIэнгъуазэр зэращхьэпэнум шэч хэлъкъым.
Ширдий Маринэ.
